google/wiki40b huggingface dataset:
Fly on the Wings of Love

Eurovision Song Contest

Brødrene Olsen, bestående av brødrene Jørgen og Niels «Noller» Olsen, hadde en lang musikalsk karriere bak seg i Danmark da de entret Dansk Melodi Grand Prix i 2000. Med sangen «Smuk som et stjerneskud» vant de en overlegen seier i den danske finalen i København 19. februar. Sangen ble dermed Danmarks bidrag til Eurovision Song Contest i Stockholm lørdag 13. mai samme år.
I forkant av den internasjonale finalen endret brødrene navn til Olsen Brothers, og sangen ble oversatt til engelsk med tittelen «Fly on the Wings of Love». Sangen var det 14. bidraget av 24 deltakere, og de to brødrene stilte på scenen med hver sin gitar og fire støttevokalister. Under fremføringen var det ekstatisk stemning i Globen, og de to brødrene ble så overveldet av den varme responsen fra salen at de smilte og lo flere ganger under opptredenen.
I finalefeltet stilte en rekke land med unge artister og tidsriktige låter, og Danmark var ikke ansett som en mulig vinner før finalen. Men under avstemningen tok Danmark ledelsen fra start og vant til slutt klart med 195 poeng – 40 poeng foran Russland på andreplass. «Fly on the Wings of Love» fikk hele åtte 12-poengere og syv 10-poengere. Norske TV-seere ga 10 poeng til Danmark.

Etter Eurovision

Den uventede seieren førte til stor jubel i Danmark, som ikke hadde vunnet konkurransen siden 1963 med «Dansevise». Sangen ble også en større kommersiell suksess enn vinnerlåtene årene før, og i Sverige solgte singelen til platina. I Norge lå sangen fire uker på VG-lista med en femteplass som høyeste notering. Også albumet Wings of Love solgte bra og toppet VG-lista i seks uker.
Sølvvinner Russland prøvde imidlertid å få det danske bidraget disket, siden Danmark hadde brukt en vocoder under deler av sin fremføring. Vocoderen «smeltet» sammen Jørgen Olsens stemme med gitaren og skapte en slags forvrengt stemme-effekt. EBU avviste imidlertid den russiske protesten.
Sangen var også en av fjorten tidligere Eurovision-låter som deltok i jubileumsshowet Congratulations: 50 Years of the Eurovision Song Contest i København i 2005. I konkurransen ble «Fly on the Wings of Love» kåret til den sjette beste sangen fra konkurransens første 50 år.
Tysk tegnspråk

Tysk og tysk tegnspråk

Tysk tegnspråk har svært lite å gjøre med talt tysk. Språkene har svært forskjellig grammtikk, selv om tysk som det absolutt dominerende språket i landet har hatt en innflytelse på tysk tegnspråk. Et system som legger tegn til det tyske språket har blitt utviklet, kalt «Lautsprachbegleitende Gebärden», som betyr «lydgeleidende tegn». Det er sjelden i bruk som kommunikasjonsmiddel blant døve. Et annet system som manuelt kan representere tysk har også blitt utviklet, kjent som «Phonembestimmes Manuelsystem» (fonetisk manualsystem).
Ved juletid

Ved juletid er et musikkalbum med Hanne Krogh, utgitt i 2002. Dette er totalt hennes 22.album, og en slags fortsettelse av «Vestavind», albumet fra 1998 som tok for seg utvandringen til Amerika, og linken mellom Norge, Irland og Amerika. Denne gangen laget hun et irskinspirert julealbum, noe anderledes enn de tradisjonelle julelatene som fantes på markedet. En rekke av sangene fra albumet, ble oversatt fra irsk.  Hanne Krogh hadde siden slutten av 1980-tallet, reist Norge på kryss og tvers med sin juleturné, og hadde etterhvert en stor katalog av julesanger og plukke fra. Dette albumet fikk god kritikk og ble tatt godt i mot av publikum. Dette er foreløpig Kroghs siste ordinære albumutgivelse.
Litlkvisten

Litlkvisten er en fjordarm av Kvisten i Nærøy kommune i Trøndelag. Fjorden har innløp på sørsiden av Kvistaodden i vest og strekker seg to kilometer østover til munningen av Sagelva i bunnen av fjorden. Nord for Kvistaodden går Storkvisten nordøstover. Sørhopøya er en halvøy på sørsiden av fjorden. På østsiden av denne halvøya ligger vika Jekthopen.
Det er ingen bosetninger langs fjorden.
NRK Drama

NRK Drama er en redaksjon i Kulturavdelingen Marienlystdivisjonen som produserer drama for fjernsyn. NRK Drama ble opprettet i 1990 og har ca. 22 fast ansatte og en rekke personer som er tilknyttet redaksjonen på kortere kontrakter, for eksempel regissører og manusforfattere.
Årlig produserer NRK Drama i snitt 1,5 langserier for NRKs fjernsynskanaler i året. Sist laget NRK Drama Mammon. En ny serie er nå under planlegging.
NRK Drama ledes av dramasjef Ivar Køhn.

TV-produksjoner

NRK Dramas TV-produksjoner tidligere år omfatter blant annet Rygg i rand, to i spann, Kodenavn Hunter, Berlinerpoplene, Himmelblå. Brødre (2011) er en serie på fire episoder om to kurdiske venner som flykter til Norge. Regi er ved Janic Heen og produsent er Vegard Stenberg Eriksen. Schmokk (2011) er en romantisk komedie på seks halvtimes-episoder. Regi er ved Ole Martin Hafsmo og produsent er Pål Nissen. Taxi er en thriller på fire episoder om taxi-svindel og kulturkonflikter i dagens Oslo. Regi er ved Ulrik Imtiaz Rolfsen og produsenter er Bitte Monn-Iversen og Elisabeth Tangen. Erobreren (2012), en serie på seks episoder basert på Jan Kjærstads prisbelønte bøker om Jonas Wergeland. Location er Oslo (Grorud), Lisboa, London og New York. Hjem (2012 og 2013), en serie på 16 episoder om de tre søstrene i Vestfossen som oppdager at de har samme far. "Etter karnevalet" (2013), en enakter med manus av Lars Saabye Christensen skrevet spesielt for Elsa Lystad og regi ved Petter Næss. Mammon (2014), thriller i 6 deler skapt av Gjermund og Vegard Stenberg Eriksen, regi Cecilie Mosli.
Svarte fugler

Handling

Filmen handler om Simone (Bibi Andersson) og Stein (Bjørn Skagestad) som møtes på en bokmesse i Frankfurt. De to blir tiltrukket av hverandre. Simone Cambral er svensk/fransk og jobber i Paris som redaktør, mens norske Stein Carlsen jobber i et forlag i Oslo. De forelsker seg i hverandre og fortsetter å møtes i en uke etter messen. Det blir en het og intens uke, men etter denne uken skilles de ad og har kun kontakt på telefon. Steinar drar etter en tid tilbake til Paris for å møte Simone igjen, men finner ut at hun bærer på en redsel for å gå inn i et forhold. Hun plages også av stadige mareritt om svarte fugler og blir bare mer og mer deprimert og desillusjonert. Steinar trekker seg skuffet tilbake, men han kommer ikke over Simone. Igjen reiser han til Paris for å finne henne. Simone har sunket ned i en dyp depresjon og når de to prøver å finne ut av forholdet, klarer de ikke å avslutte forholdet. Det blir siste gangen Steinar ser Simone. Tilbake i Norge forsøker han å komme i kontakt med Simone, men hun svarer ikke. Et år etter den første gangen Steinar traff Simone, er han igjen tilbake på den samme messen i Frankfurt. Han prøver å finne Simone, men finner henne ikke. Så finner han ut at hun er død. Hun har tatt livet av seg.

Mottakelse

Filmen fikk god mottakelse da den gikk på kino. VG og Dagsavisen ga den terningkast 3, mens Aftenposten ga den terningkast 5.
Nythomisme

Nythomisme kalles gjenopplivelsen av thomismen i den katolske verden og fikk sitt høydepunkt under pave Leo XIII (1878-1903). Han hadde initiert nythomismen i sin encyklika Aeterni Patris i 1879, og med hjelp av sin bror kardinal professor Giuseppe Pecci.
Alla filosofiske og teologiske verk skulle måles mot den lære som Thomas av Aquino stod for, og skulle deretter legges til grunn i presetutdannelsen. 
Nythomismen utgjør en gren av den filosofiske nyskolastikken og innebærer et fornyet studium av Thomas, hans filosofi og teologi, men også et forsøk på å likesom Thomas videreutvikle teologien ved å konfrontere den med moderne filosofi og med naturvitenskapene.
Nythomismens rolle skulle senere minske i betydning, da tyngdwpunkter ble flyttet fra høymiddelalderen til oldkirken og patristikken. Bestående er imidlertid oppfatningen om filosofiens nødvendighet for teologiens utvikning. Blant nythomistene kan fremheves Reginald Garrigou-Lagrange, Jacques Maritain og Étienne Gilson.
Ljudinovo

Ljudinovo (russisk: Людиново), er en by i Kaluga oblast i Russland. Den ligger ved bredden av Lompad-reservoaret, som er dannet av en demning i elva Nepolot, rundt 140 km sørvest for Kaluga. Innbyggertall: 41 400 (2005 est.), 41 829 (folketelling 2002).
Landsbyen Ljudinovo ble første gang nevnt i 1626. Den vokste senere til en industriby og fikk innvilget bystatus i 1938.
Monte San Savino

Frazioni

Kommunen omfatter følgende frazioni:
Alberoro, Dreini, Gargonza, Montagnano, Palazzuolo, Verniana
Hallvard Gråtopp

«Gråtoppslottet»

Omkring 15 km sør for Vrålstad finnes det rester etter en bygdeborg. Åsen heter i dag «Gråtopp». På 1870-tallet ble det tatt mye stein derfra til grunnmur på gården Holte og til veibygging. Borgen er trolig fra folkevandringstiden, ca. 400-600 e.Kr. På 1800-tallet ble denne bygdeborgen omtalt i «Thelemarkiske Optegnelser» av C.N. Schwach, som kalte den «Gråtoppslottet». Senere litteratur brakte dette navnet videre, og det har vært spekulert i om Hallvard Gråtopp forskanset seg i bygdeborgen. Gjennom nyere litteratur kan man få inntrykk av at «Gråtoppslottet» er et navn med røtter tilbake til 1400-tallet, men Claus Krag mener at Gråtopp er et naturbeskrivende navn og at navnet «Gråtoppslottet» er en romantisk konstruksjon fra Schwachs side. Bygdeborga var etter all sannsynlighet en ruinhaug også på 1400-tallet, og kan vanskelig ha blitt brukt som forskansning på det tidspunktet.

«Herren Halvors kiste»

På gården Vrålstad i Drangedal finnes en liten smal jernbeslått kiste. Denne skal ha blitt funnet i muren på bygdeborgen under fjerning av stein, og ble oppbevart på Vrålstad til slutten av 1800-tallet. Vrålstad-bøndene eide den sammen, og betraktet den som en helligdom. Den sto på hver gård et år av gangen, og ble flyttet til neste gård hver julaften. Kisten inneholdt flere gamle dokumenter som ikke ble oversatt før kista kom vekk på 1890-tallet.
I 1899 ble den oppdaget på en utstilling i Kragerø. Av de dokumentene som fantes i den, er 11 kommet til rette. Disse er fra både før og etter Hallvard Gråtopps tid, men ingen fra tiden omkring 1438. Dokumentene kan derfor ikke knytte Hallvard Gråtopp til Vrålstad.
AV sykkelbil

AV var en britisk sykkelbil produsert av Ward And and Avey i Somerset Road, Teddington Middlesex mellom 1919 og 1924.
Det var en av de mer vellykkede sykkelbiler og var basert på en konstruksjon kjøpt fra Carden og bygget i et lokale som de tidligere hadde brukt. På toppen av sin storhetstid hadde de 80 ansatte.
Den første modellen var en en-seters, Monocar, kun 76 cm bred med karosseri  bygget av Thames Valley Pattern Works  av tre, kryssfiner og pegamoid (kunstlær). Den komplette bilen veide bare 250 kg. Den luftkjølte motoren var montert bak, og hadde fra 5 til 8 Hk. Den hadde enten JAP (som oftest), Blackburne eller sjeldnere MAG motorer. Girkassen var enten en to-trinns fot-operert eller tre-trinns Sturmey-Archer  med kjededrift til bakakselen. Styringen var av enkleste og mest rudimentære (som på en olabil). Hele forakslen kunne svinge om en tapp, midt på bilen foran og ble operert med en wire festet i begge ender og gikk rundt et horisontalt hjul foran sjåføren. Dette fungerte som et ratt. Flere hundre slike ble bygget.
Monocar ble beskrevet av Ixion The Motor Cycle (magasin) som et lavt, kiste-formet prosjektil, middels attraktive i tett tåke.
I 1920 ble det bygget en to-seters, Bi-car  med passasjersetet bak sjåføren. Bredden på bilen økt til 90 cm. Om lag 50 ble bygget. En mer konvensjonell modell hvor sjåfør og passasjer satt side-om-side ved side ble bygget i 1921 kalt Runabout med et karosseri, 1 meter bredt, 3,20 m langt. Den opprinnelige Monocar og Bi-bilen ble droppet i 1922, men produksjonen av Runabout fortsatte frem til 1924 og senere .
Selskapet endret navn i 1923 til A.V. Motors Ltd, og sluttet med bilbygging og ble forhandlere.
Skulerud

Skulerud er et lite tettsted i Aurskog-Høland kommune i Akershus. Det var tidligere knutepunkt. Skulerud var endestasjon på Urskog–Hølandsbanen. Skulerud har også den øverste gjestehavn (2 * 20 meter) i Haldenkanalen.
Idrettsgallaen 2012

Idrettsgallaen 2012 var en seremoni der Norges idrettsforbund og olympiske og paralympiske komité hedret de største idrettsnavnene og beste prestasjonene, samt andre som gjorde en stor innsats for norsk idrett i 2011. 
Hovedjuryen bestod av Jarle Aambø (leder), Karen-Marie Ellefsen, Hanne Haugland, Else-Marthe Sørlie Lybekk, Arnfinn Vik, Kjetil André Aamodt og Jan-Erik Aalbu. Juryleder Aambø uttalte i forbindelse med offentliggjøringen av nominasjonene at det hadde vært et ekstraordinært godt norsk idrettsår, og at det derfor var flere nominerte enn det vanligvis hadde vært årene før.
Prisutdelingen ble avholdt i Nordlyshallen på Hamar den 7. januar 2012 og sendt direkte på NRK. I tillegg var det et ekstrastudio i Val di Fiemme. 
Programledere var Anne Rimmen og Haddy Njie. De kulturelle innslagene ble fremført av Oslo Danse Ensamble, DDE, Donkeyboy og Marit Larsen, i tillegg til en duell mellom freesbee og fotball ved Anders «Azun» Solum og Sune Wentzel. Avslutningsnummeret ble fremført av  Haddy Njie og Alex Rosén. I tillegg var det humorinnslag av Erik Solbakken i som «barndomskjæresten til Petter Northug, Laila Langnes», og diverse pariodier av Kristian Valen. 
Kulturminister Anniken Huitfeldt delte ut jubileumsgaven til Norges idrettsforbund på 11 millioner kroner som ble mottatt av Inge Andersen. Motorsportklubben NMK Notodden ble tildelt inkluderingsprisen på 100 000 kroner. Det ble også gjort en markering av Arne Scheies 68-årsdag.
Ignazio Fiorillo

Liv

Ignazio Fiorillo studerte komposisjon hos Leonardo Leo og Francesco Durante ved en av de fire konservatoriene i Napoli. I Venezia 1736 ble hans første dramma per musica, Mandane, uroppført. I ettertid reiste han rundt i Europa og endte opp i Braunschweig der han først var med i teatertruppen til Filippo Nicolini. I 1754 ble han utnevnt til hoffkapellmester i Braunschweig, i 1762 fikk han samme tittel hos landgreve Frederik II i Kassel. Etter at han gikk av med pensjon i 1780, levde han tilbaketrukket fram til sin død. 
Fiorillos tredje sønn, Federigo, var også en kjent musiker.
Musikken til Ignazio Fiorillo er beslektet med Johann Adolf Hasses: sparsomt orkestrert, i gode stunder med en melodikk av dramatisk uttrykkskraft konsentrert i de vokale partiene, men i hovedsak overflatisk og derfor sjelden oppført.
Vishwamitri

Vishwamitri er en årstidsavhengig elv som renner vestover mellom Mahi og Narmada i Gujarat i India. Den har sitt utspring i åsene ved Pavagadh.
Vishwamitri renner vestover gjennom byen Vadodara og går sammen med elvene Dhadhar og Khanpur før den renner ut i Khambhatbukta. Dette elvesystemet inkluderer Sayaji Sarovar på Vishwamitri nær Ajwa, og Devdemningen på Dhadhar-armen. Ettersom elven renner gjennom Vadodara er den utsatt for drenering av byens kloakk og spillvann fra nærliggende industri. En studie gjennomført i 2002 av Crocodile Specialist Group har vist at til tross for disse forurensningene, er den 25 km lange strekningen av elven som strekker seg gjennom byen hjemmet til 100 sumpkrokodiller.
Vadodara Municipal Corporation (VMC) planlegger å etablere et organ for utvikling av Vishwamitri i tilknytning til Sabarmati Riverfront Development. Det kan ta lang tid, kanskje så mye som 20-25 år, å utvikle elvebredden.
Bobil & Caravan

Bobil & Caravan er et norsk tidsskrift som dekker stoffområdene bobil og campingvogn. Utgiver er Masse Media AS i Askim. Bobil & Caravan kommer med 8 ordinære utgaver i året. Bobil & Caravan er et uavhengig magasin som finnes i abonnement og i løssalg. Magasinet ble etablert i 1995, og drives etter redaktørplakaten.
Det absolutte nullpunkt

Det absolutte nullpunkt i fysikken er den laveste temperatur som er mulig, og den er på -273,15 °C, eller 0 K. Selve det absolutte nullpunkt kan ikke nås, men det er en meget viktig teoretisk og eksperimentell grense. 
Temperaturskalaen Kelvin har null ved det absolutte nullpunkt og kalles dermed for absolutt temperatur.
Tilstanden det absolutte nullpunkt ble først foreslått av Guillaume Amontons i 1702 som la merke til at gasser trakk seg sammen når de ble kjølt ned. Han lurte på om det fantes en temperatur hvor volumet ble null. Vi vet nå at alle gasser endrer fase før de når det absolutte nullpunkt, men at antagelsen hans om en nedre grense likevel var korrekt.
Ifølge klassisk termodynamikk stopper all termisk bevegelse opp ved det absolutte nullpunkt og entropien til et system går mot null  (Nernsts lov). Dette bildet blir modifisert i kvantemekanikken, siden systemets grunntilstand kan være degenerert kan entropien gå mot en konstant som ikke nødvendigvis er null. Generelt gjelder også at nær det absolutte nullpunkt er kvanteffekter viktige og mange spesielle kvantefenomener kan opptre, slik som superledning, superfluiditet, og kvante Hall-effekten.
Norsk-færøysk lag

Norsk-færøysk lag er en organisasjon med formål om å fremme samarbeid mellom Norge og Færøyene, og skal dessuten være et samlingssted for færøyinger i Norge og andre med spesiell interesse for Færøyene. Laget ble stiftet under et møte i Oslo i april 1931, og fortsatte slik det arbeidet som Jóannes Patursson hadde påbegynt i samarbeid med blant andre Noregs Ungdomslag og Vestmannalaget.
Blant formennene i Norsk-færøysk lag har vært Tønnes Andenæs (1947–1959) og Per Hovda (1961–1964).
Færøysk-norsk lag (eller Føroyingafelagið í Stavanger, stiftet i 1981) og Tjaldur (stiftet i 1960) er selvstendige organisasjoner som omfatter henholdsvis Rogaland og Nordvestlandet, og er ikke tilsluttet Norsk-færøysk lag selv om de alle jobber for norsk-færøysk samarbeid.
Periode (fysikk)

Periode eller syklus refererer innen fysikk til tiden en svingebevegelse bruker fra den er i en bestemt svingetilstand, til den er i samme svingetilstand neste gang. Med samme svingetilstand menes samme utslag og samme fartsretning.
Formel for å finne perioden til en bølge:
, her står t for tid og n for antall svingingar på den tida.
Eksempel på dette er: , det vil sei at det tar 0,25 sekunder for bølgen til å gjør en svingning.
Der T er tiden og f er frekvensen.
For frekvensen gjelder: 
Eksempel på dette er: , eininga for frekvens er hertz (Hz). Svaret betyr at det skjer fire svingninger per sekund.
Deflasjon

Negative konsekvenser

I økonomi snakkes det om at deflasjon er negativt. Deflasjon måles i fallende priser, og priser som faller over tid kommer som regel av minst én av to årsaker.
1. Økt produksjon. Når produksjonen (tilbudet) øker i forhold til etterspørselen er det flere kjøpere som deler produksjonskostnadene. Dette er bra fordi det er slik velstanden i et land øker, og forklarer hvordan luksusvarer som bil, datamaskin og flyreiser som kun de rike hadde råd til ble allemannseie.
2. Minket pengemengde. Minket pengemengde gjør at markedet kompenserer ved å senke både priser og lønninger. Det store problemet er at fordi pengene ble skapt ved utlån, vil en minket pengemengde gjøre det vanskeligere for alle, og umulig for en andel av lånetakerne å betale tilbake lånene sine. Det finnes rett og slett ikke nok penger til at alle kan betale lånene tilbake. Dette igjen fører til at bedrifter går konkurs og arbeidsledigheten øker. Under den store depresjonen i 1930-årene hvor USAs pengemengde sank med 1/3 tømte melkeprodusentene ut tusenvis av liter melk fordi pengene til å kjøpe for ikke fantes. For å unngå dette har myndighetene et inflasjonsmål.
Fort Myers kraftverk

Fort Myers kraftverk er et varmekraftverk i Lee County i Florida, USA. Anlegget har en installert produksjonskapasitet på 2.715 MW, fordelt på 10 turbiner. Operatør er energiselskapet Florida Power & Light Co. 
Kraftverket stod ferdig utbygd i 1958, med utvidelser i 2003. Brenselkilden er naturgass, bare subsidiært brukesfyringsolje.
Chiyoda (Tokyo)

Chiyoda (千代田区 -ku) er en av Tokyos 23 bydeler.
Chiyoda-ku ble opprettet den 15. mars 1947.
Rolls-Royce Camargue

Rolls-Royce Camargue er en bilmodell fra den britiske bilprodusenten Rolls-Royce. Camargue var et todørs karosseri tegnet av Sergio Pininfarina og bygget på samme base som Rolls-Royce Silver Shadow. Camargue ble produsert i 526 eksemplarer mellom 1975 og 1986, hvorav ett eksemplar var utført som søstermerket Bentley. Ved introduksjonen var den verdens dyreste bil med pris GBP 29.250,-. Selv om mekanikken var identisk med søstermodellen Silver Shadow II, var motoren i Camargue trimmet og hadde en noe høyere ytelse enn standardmotoren.
Navnet har bilen fra landområdet Camargue sør i Frankrike. (Bilen er ikke oppkalt etter hesterasen Camargue, som selv er oppkalt etter landområdet.)
Randsburg

Historie

Det startet i april 1865. Tre lykkejegere oppdaget en rik gullåre i Red Mountains, langt inne i Mojaveørkenen i California. Ryktet spredde seg raskt, og under kort tid hadde stedet fått navnet Randsburg og om lag 3.500 innbyggere. Stedet hadde en rekke salooner og, etter protester, uryddige forhold, et eget lite red light-district.

Minnestein

Vrakrestene etter flyet X-15 som piloten Michael Adams styrtet med i 1967, ble spredd over et område på 130 kvadratkilometer. Cockpiten ble funnet rett utenfor Randsburg. I dag står det en minnestein der.
Paramulciber

Utseende

Homonoeini er middelsstore, avlange, brunlige trebukker. Antennene er lengre enn kroppen. Pronotum er tønneformet med en liten tann på hver sidekant. Dekkvingene er jevnt avsmalnende, med noen lyse flekker.

Utbredelse

Arten lever på Borneo.
Laranjeiras (Rio de Janeiro)

Laranjeiras (portugisisk for «appelsintrær») er en bydel i Zona Sul i Rio de Janeiro. Innbyggerne er hovedsakelig fra øvre middelklasse. Det er et av byens eldste nabolag, grunnlagt i det 17. århundre, med byggingen av små gårder i dalen som ligger rundt Carioca-elven, som grenser til Corcovado-fjellet. På grunn av dette ble nabolaget tidligere kalt Vale do Carioca, eller Carioca-dalen.
Laranjeiras hadde 45 554 innbyggere i 2010. Arealet er på 2,49 km².
Heteropsis

Utseende

Middelsstore, brune sommerfugler med avrundede vinger. De har gjerne øyeflekker og ofte oransjefargede felter på vingene. Mange arter har regntids- og tørketidsformer som ser ganske ulike ut, dette gjør klassifiseringen vanskelig.

Utbredelse

Gruppen er utbredt i Afrika sør for Sahara, de fleste av artene på Madagaskar.
Gautrain

Gautrain er et 80 kilometer langt lokaltognett i Gauteng-provinsen i Sør-Afrika, med to linjer: Johannesburg-Pretoria og Sandton-OR Tambo internasjonale lufthavn. Togbytte mellom de to linjene er mulig på Sandton og Marlboro. Banen har ført til mye hurtigere forbindelser mellom Johannesburg og Pretoria (35 minutter) i stedet for 1 time 40 min som med Johannesburgs andre lokaltognett, MetroRail.
Universitetsforlaget

Historie

Forlaget ble opprettet i 2000, og har to ulike opphav: Det ene er Universitetsforlaget, grunnlagt av Tønnes Andenæs i 1950. Det andre opphavet stammer fra 1982 da Aschehoug overtok forlaget Tanum-Norli, som da ble et fag- og lærebokforlag med navnet Tano. Tano og deler av Universitetsforlaget slo seg sammen i 2000. Forlaget er et heleid datterselskap av Aschehoug.
Siden 2003 har forlaget utgitt bokserien Hva er-bøkene. I 2004 ble tidsskriftbasen Idunn lansert for digital publiserings av vitenskapelige tidsskrifter.